b'\n_START_ARTICLE_\nChris Katongo\n_START_SECTION_\nBiografi\n_START_PARAGRAPH_\nKatongo startede sin karriere for tre forskellige zambiske klubber f\xc3\xb8r han flyttede til det\xc2\xa0sydafrikanske hold Jomo Cosmos. Katongo deltog i blot 15 kampe i 2006-07 Premier Soccer League-s\xc3\xa6sonen, men opn\xc3\xa5ede alligevel at blive ligaens topscorer. Under transfervinduet i januar 2007 underskrev han en fire-\xc3\xa5rig aftale med Br\xc3\xb8ndby IF i den danske superliga._NEWLINE_I sin superligadebut\xc2\xa011. marts 2007 scorede Katongo kampens to eneste m\xc3\xa5l, og sikrede dermed Br\xc3\xb8ndby en 2-0 sejr over\xc2\xa0FC Nordsj\xc3\xa6lland. Hans m\xc3\xa5de at fejre m\xc3\xa5lene p\xc3\xa5, med en r\xc3\xa6kke bagl\xc3\xa6ns saltoer, gjorde de fejrende Br\xc3\xb8ndby-fans ekstatiske._NEWLINE_Som kaptajn for Zambias Chipolopolo scorede han et hattrick p\xc3\xa5 tyve minutter i en kamp mod Sydafrikas Bafana Bafana, noget der p\xc3\xa5f\xc3\xb8rte sidstn\xc3\xa6vnte deres st\xc3\xb8rste hjemmenederlag (1-3) siden den verdensmesterskabsvindende brasilianske tr\xc3\xa6ner Carlos Alberto Parreira overtog holdet. Desuden udl\xc3\xb8ste sejren at Zambia kunne overtage Sydafrikas f\xc3\xb8rsteplads i gruppen og sikrede kvalifikationen til African Cup of Nations i Ghana i 2008. P\xc3\xa5 grund af hattricket blev Katongo forfremmet til \xc3\x9fergent fra korporal af den zambiske h\xc3\xa6r, og efter sin imponerende optr\xc3\xa6den i Ghanas Africa Cup of Nations, hvor han scorede to m\xc3\xa5l, blev han forfremmet fra sergent til oversergent._NEWLINE_Katongo scorede syv m\xc3\xa5l i de sidste 14 kampe i 2007-08-s\xc3\xa6sonen, b\xc3\xa5de i ligaen og i pokalturneringen. Desuden lagde han op til det afg\xc3\xb8rende m\xc3\xa5l sent i anden halvleg af pokalfinalen 2008.'